湯馬士·愛迪生

湯馬士·愛迪生（全名湯馬士·歐華·愛迪生，Thomas Alva Edison，1847年2月11號—1931年10月18號）係美國嘅發明家。佢嘅發明不計其數，而其中一個偉大嘅發明，就係電燈膽。

出世同少年時代
湯馬士·愛迪生出世時嘅屋企外貌。
湯馬士·愛迪生喺美國俄亥俄州（Ohio）米蘭鎮出世；老豆係森姆．奧丹．愛迪生（Samuel Ogden Edison，1804–1896），之前喺加拿大搞飲食開飯店，後來因為加入革命軍而俾人通輯，於是走去美國米蘭鎮，轉搞木材生意；至於湯馬士·愛迪生阿媽蘭茜．瑪菲斯．伊利沃（Nancy Matthews Elliott，1810–1871）喺加拿大做過小學教師，後來嫁咗之後就冇再教書，做個全職嘅住家婦人。而湯馬士·愛迪生就係佢哋嘅第七個仔。

每事問嘅湯馬士·愛迪生
四歲時嘅湯馬士·愛迪生
湯馬士·愛迪生細個時候啲人會叫佢做艾爾；佢個頭望落都幾大，而且成日都有好多問題去問啲大人，好似佢會問：「點解蘋果有紅色有綠色？」、「點解一加一會係二？」、「咁兩嚿泥加埋即係幾多？」、「點解蜜蜂嘅屋企同我屋企唔一樣？」、「點解人天生冇翼唔識飛？」……等一大堆好難答嘅問題，搞到啲大人好多時都口啞啞唔識答佢；當佢知道家禽要保溫嚟孵蛋，竟然三更半夜一個人走入穀倉，坐喺堆禾草上面孵蛋，於是除咗佢父母之外，其他人都覺得佢個頭腦有問題。
佢覺得火呢樣嘢好神奇，於是有一次向老豆間木廠嘅工友問長問短，不過得唔到答案，於是自己暱埋喺貨倉嘅一角點火，想研究一吓火係點樣燃燒，點知一發不可收拾，差啲燒晒成個貨倉。
後來佢同屋企人喺1854年搬咗屋去密茲根州（Michigan）嘅波特蘭居住；第一次返學，佢就一直問嘢，問到個神父班主任發晒脾氣，卒之三個月後頂唔順向湯馬士·愛迪生嘅父母提出唔再教佢；好彩媽咪蘭茜曾經教過書，於是好嬲咁同學校講話要退學，決定自己做老師，教個仔學知識同埋畀佢自修。

阿媽嘅啟發
湯馬士·愛迪生學嘢好快，而且乜都想知想學，先後讀過《英國史》同埋《世界史》，又睇過好多唔同類型嘅文學作品；蘭茜見湯馬士·愛迪生進度咁快，認為佢會對科學有興趣，於是送咗本由R.G.柏加（R.G.Parker）寫嘅書《自然科學的學校》（School of natural philosophy）畀佢睇，點知湯馬士·愛迪生睇過之後就迷咗落去，而蘭茜亦已經一早預備咗屋企嘅地下室一角畀佢學做實驗。

發明嘅第一步～實驗
到咗大約十歲，湯馬士·愛迪生基本上已經試過晒所有喺【自然科學的學校】裏面所講嘅實驗，佢亦有將呢啲實驗嘅結果組合，搞咗好多新嘅實驗，不過用貓貓狗狗嚟玩嘅居多，好似喺啲貓狗嘅身上面摩擦，比較吓產生嘅靜電量有幾多……等等，搞到啲貓狗見到佢都怕怕；佢重將全部冇毒嘅物料樽都貼晒毒藥標籤，搞到佢父母落到地牢嘅時候都唔敢走埋去掂呢啲樽。而自從有咗小型「實驗室」之後，湯馬士·愛迪生就好少出去同啲朋友仔玩，但係一有機會佢就會出去整蠱佢啲朋友；佢嘅挑皮同埋愛玩嘢嘅性格，完全係受咗佢老豆嘅樂觀開朗所影響。
有一次，湯馬士·愛迪生做緊升氣球實驗嘅時候，佢見到嚟自荷蘭大佢一歲嘅朋友仔阿麥想捉雀仔捉唔到，於是拿拿林返去調製咗杯可以產生氣體嘅「氣化劑」畀阿麥飲，呢劑嘢係用炭酸鈉再混合幾種藥物而成，以為體內產生氣體就可以減輕重量，點知阿麥飛唔起之餘重勁肚痛，湯馬士·愛迪生終於第一次俾佢阿媽狠狠咁打咗一餐。

做蔬果生意
湯馬士·愛迪生十一歲嘅時候，佢意識到做實驗要有一定嘅資金，於是搵埋阿麥一齊種菜出市集賣賺錢，啲人見到兩個賣菜小朋友好可愛，於是都樂於幫襯，令到生意出奇咁好；遇到有人想要一啲特別嘅蔬果而佢哋冇嘅時候，湯馬士·愛迪生重識得去搵低價嘅小販買入，再加返少少價嚟賣出，可以話細細個已經有商業嘅頭腦。不過後來因為放太多時間喺種菜同販賣上面，搞到冇乜時間去做實驗，於是佢唯有放棄種菜，返返去佢嘅實驗小天地。

賣報紙嘅日子
喺火車上面賣報紙嘅十四歲湯馬士·愛迪生
喺1859年到1862年呢段其間，湯馬士·愛迪生喺連接侯倫港到底特律嘅火車上面賣報紙同埋小食雜貨，而當時嘅列車行駛時間係由朝頭早七點到朝早十點；因為湯馬士·愛迪生每次一到底特律就即刻會入去公共圖書館睇書，於是後來啲人傳聞話呢間公共圖書館裏面嘅書幾乎都俾湯馬士·愛迪生睇過晒。
喺湯馬士·愛迪生十三歲嗰年，佢獲批准喺火車嘅車廂裏面設置實驗室，於是佢可以一邊做實驗一邊賺錢，成為咗佢當時最夢寐以求嘅工作。之但係冇幾耐之後，有一日佢喺賣報紙嘅時候趕唔切上返火車，於是即刻搏命咁追，佢用一隻手攬住叠報紙，一隻手拉住車邊嘅欄杆企圖擒上返車，當時介紹佢做呢份工嘅車長喺火車上面見到佢咁危險，於是人急手快即刻用對手就揪住湯馬士·愛迪生對耳借力，終於救咗佢返上車；因為呢一下揪耳仔救命嘅行動，湯馬士·愛迪生嘅聽覺自此以後變得非常之差，正如佢嘅記述咁講：「對耳仔一拉起嗰時剩係聽到轟一聲，跟住聽乜都唔再清楚……」、「…十三歲之後都冇再聽過雀仔嘅叫聲…」。
1861年，美國因為解放奴隸問題而引發嘅南北戰爭爆發，湯馬士·愛迪生要咗比平時數量多幾倍嘅報紙上火車，重加價嚟賣，居然俾佢賺到一大筆錢；佢見辦報紙原來都幾好搵，於是決定用呢筆資金自己做編輯出報紙，命名為【新聞一週】（News Weekly），主要刊登一啲交通工具嘅價錢、火車嘅班次時間同埋失物待領……之類嘅消息，後來慢慢加入咗好多關於其他人嘅私隱同壞話，終於招嚟某啲人嘅不滿而搵佢麻煩，唯有打消做報業大王嘅念頭，重投實驗嘅懷抱。
不過有一次，湯馬士·愛迪生喺流動實驗室裏面用黃燐做實驗嗰陣，因為架列車搖得太犀利，樽易燃嘅黃燐一滑手就跌咗落地，重引發咗一場火災，呢一吓嚇親啲乘客之餘亦驚動到火車當局，於是落命令唔准佢再喺火車度做實驗，不過就照舊畀佢喺車度賣報紙。

後生電報員嘅誕生
自從喺1838年電報機實用化之後，電報員成為咗好多年青人嘅夢想職業；湯馬士·愛迪生都唔例外，佢為咗想成為一個電報員，喺十一二歲嘅時候利用賣菜賺返嚟嘅錢買咗部標準嘅摩斯電報機，閒來就同阿麥一齊實習收發電報。雖然佢喺十三歲嗰年因為一次意外令到聽覺變壞，但好彩嘅係，電報嘅發報聲佢居然重可以聽得清清楚楚，於是佢重新燃起做電報員嘅鬥志。
喺1863年嘅夏天，十五歲嘅湯馬士·愛迪生喺密蘇里州一個火車站上面等火車埋站，忽然俾佢見到一個細路仔喺火車軌上面玩，重有架列車就快撞埋去，於是佢即刻奮不顧身咁衝出去救返個細路；原來呢個細路仔係曼特基利文斯車站（Station Mount Clemens）嘅站長麥肯治（J. U. Mackenzie）個三歲嘅仔占美·麥肯治（Jimmie Mackenzie），麥肯治極之感激，佢知道湯馬士·愛迪生想成為一個電報員，為咗報答佢對個仔嘅捨身相救，於是答應收佢做契仔教佢電信嘅各種技術；麥肯治站長邀請湯馬士·愛迪生返佢屋企住，期間剩係需要湯馬士·愛迪生畀伙食費，半年之後湯馬士·愛迪生已經達到電報二級技士嘅資格，而當時二級技士嘅要求係要喺一分鐘之內收發30至51個字母。
1864年，湯馬士·愛迪生正式受僱成為一個集團嘅電報技術員，得閒嘅時候就繼續睇關於科學嘅書同埋做實驗。有一次因為連接美國同加拿大嘅河底電纜斷咗，湯馬士·愛迪生靈機一觸用火車頭嘅汽笛發摩斯訊號畀河嘅加拿大對岸，而對面嘅發報員真係收到訊息，於是湯馬士·愛迪生一夜成名。

獨闖加拿大
喺1864年5月，湯馬士·愛迪生隻身去到加拿大搵發展，佢喺加拿大安大略省（Ontario）嘅史德福特火車站（Stratford Station）搵到份夜間嘅電訊技士，工作時間係夜晚七點到第朝七點，但係佢日頭仍然爭取時間睇書同埋做實驗；火車當局為咗監察車站嘅職員有冇蛇王，就規定車站嘅電報員每晚九點之後要每個鐘發個電訊畀車務中心，但係湯馬士·愛迪生憑住佢嘅小聰明發明咗一部連住時鐘嘅定時發報機，自己就爭取時間瞓覺，所以中心方面一度認為佢係最勤力可靠嘅職員，不過因為有次車務中心嘅突擊檢查之中發現湯馬士·愛迪生冇回覆，於是總務由車務中心騎快馬去到史德福特車站，見到湯馬士·愛迪生居然喺度瞓覺，但個電報機就仍然嘟嘟響喺度發訊號，質問之下湯馬士·愛迪生唯有認錯，雖然總務好欣賞湯馬士·愛迪生嘅呢件小作品，但係車站始終係要一個職員而唔係機器，所以叫湯馬士·愛迪生即刻拆走部機，於是湯馬士·愛迪生嘅第一件發明品宣告玩完。五日之後，湯馬士·愛迪生收到電報話車站有列火車要入，通知喺嗰度嘅另外一段貨卡開走，點知湯馬士·愛迪生發訊號畀站頭時候冇回應，衝到去嘅時候兩架火車已經撞埋咗；呢次意外令到湯馬士·愛迪生被叫到多倫多總公司問話，因為佢有偷懶嘅前科，於是問責嘅矛頭就直指湯馬士·愛迪生，除咗即時炒佢魷魚之外，重考慮起訴佢失職，佢驚起坐監上嚟，當晚就即刻執嘢走佬返美國。

流離浪蕩嘅日子
湯馬士·愛迪生第一件專利發明：電氣投票紀錄機。議員只要撳檯上面嘅「贊成」或「反對」掣，議長就可以睇到表決結果嘅數字。但冇實際用到。
湯馬士·愛迪生出走加拿大返到美國之後嘅幾年，先後做過好多間電信公司，並且冇固定屋企，四處流離浪蕩。
喺呢段期間，佢識到人生裏面一個重要嘅朋友－－米爾頓阿當；阿當係一間電信公司嘅發報員，1865年湯馬士·愛迪生去呢間公司申請電報員工作，就係由佢嚟做考核，之後就非常欣賞湯馬士·愛迪生，最後更成為咗好朋友。同年嘅4月14號，成功解放奴隸制度嘅美國總統林肯喺華盛頓福特劇院俾人暗殺，湯馬士·愛迪生因為遲咗收發呢單新聞嘅電報而俾人鬧到狗血淋頭，湯馬士·愛迪生引咎辭職，咁啱阿當亦都想另謀發展，於是同湯馬士·愛迪生一齊唔撈，暫時分開各自再去尋找新天地。
不斷嘅見工同辭職，加上做電報員剩係收收發發冇乜挑戰，於是湯馬士·愛迪生開始厭倦想搵另外一啲工作；1867年，佢諗住遠赴巴西去搵出路，但最後因為唔想離開太遠，於是中途返返轉頭。到到1868年，廿一歲嘅湯馬士·愛迪生喺波士頓一間圖書館睇書時撞返阿當，於是阿當邀請佢一齊住分擔宿舍費用；期間湯馬士·愛迪生日頭喺電信局做嘢，空閒或者夜晚時份就好似以前一樣用嚟做實驗，終於喺同年10月28號，佢得到發明品嘅第一件專利權－電氣投票紀錄機，不過因為一班議會議員覺得用機器點票始終太過兒戲，會忽略少數人嘅意見，所以最終冇俾議會採用，成為咗湯馬士·愛迪生第一件、但係唔實用嘅專利發明。不過湯馬士·愛迪生冇放棄繼續研究，只係認為既然要發展就要去大城市，可惜資金唔夠，於是阿當自願傾盡身家畀湯馬士·愛迪生做水腳去紐約發展。

踏上發明之路
湯馬士·愛迪生嘅第一件專利產品雖然唔實用，但係喺1869年嘅一月，電信新聞就刊登咗「湯馬士·愛迪生成為發明家」嘅消息。
湯馬士·愛迪生離開咗波士頓去咗紐約，不過初初去到搵唔到佢嘅朋友，於是喺街度流浪咗幾日，最後俾佢搵到一個電氣廠嘅地下室做暫時棲身嘅地方。三日之後嘅一晚，湯馬士·愛迪生瞓瞓吓聽到上面工廠突然發出好大聲，於是八卦上去睇吓，原來係有部大型機器壞咗，佢見到成班人流晒汗咁喺度整緊就自動請纓幫手，憑住佢對機器嘅知識，佢好快就發現原來有一條彈弓跌咗落堆齒輪中間卡住；廠長同意湯馬士·愛迪生係有料，於是提出畀月薪300元美金請佢做技師，佢嘅生活得到改善之餘，重認識咗同樣係技師嘅另一個重要朋友－－富蘭克林 利安納特 波布（Franklin Leonard Pope），而據聞呢份工都係由波布大力推舉先成事。冇幾耐之後，喺1869年9月24號紐約嘅金價大暴漲，佢哋做嘅呢間公司因為支持唔住而俾財團收購，於是兩個人決定自己創業。

開合資公司同埋工廠
湯馬士·愛迪生同波布搵多個合伙人一齊開咗間電器公司，專門處理關於電器嘅問題，而且生意唔錯，一路都有好多人嚟搵佢哋做顧問，而湯馬士·愛迪生一邊照顧客戶自己亦一邊進行研究，繼續為佢嘅發明申請專利，而佢喺呢段時期嘅發明多數係用喺商業之上，例如黃金報價機、股市行情機等。
有一次，湯馬士·愛迪生幫一間工廠修理一部大型機器，點知佢拆晒成部機再重新安裝之後，竟然令到生產率提高三倍以上，個工廠嘅老細喜出望外，於是要求湯馬士·愛迪生將呢部機嘅修理同埋構造專利賣畀佢，湯馬士·愛迪生諗住開價三千美金，點知個老細一口價就話畀四萬美金，湯馬士·愛迪生諗都冇諗過收咁多錢，搞到去銀行兌支票攞現金嘅時候，將啲十蚊廿蚊嘅美金紙塞到成個人爆晒。因為呢一大筆資金，喺1871年湯馬士·愛迪生廿三歲嘅時候，佢再融資入去間合資公司，開設咗第一間最初只係請咗18個員工嘅工廠，而喺同年，工廠嘅第一件製成品「電報印刷機」正式面世，呢部係可以將電報打印成文字嘅機器。憑住湯馬士·愛迪生不斷推出發明品，令到工廠越嚟越強大。而佢不斷發明同研究，淨係喺1872年就已經得到37件嘅專利，到咗1873年再加多35件，令到當時佢手上嘅專利權已經有成一百二十幾個。

阿媽嘅死
喺湯馬士·愛迪生同人合資開工廠嘅期間（1871年嘅某一日），佢老豆傳嚟電報話佢阿媽－－蘭茜因為急病唔掂，點知趕到返去密茲根嘅時候，佢阿媽已經等唔到見佢個仔最後一眼就死咗；佢好傷心。據聞話，湯馬士·愛迪生一見到已經唔再郁唔再同佢講嘢嘅阿媽嘅時候，伏咗喺阿媽屍體嘅床邊喊咗足足一晚都無停。
後來佢回憶話：「如果當初冇媽媽一路悉心嘅教導，就唔會有今日嘅湯馬士·愛迪生；每當我諗起呢一點，我就盡辦法唔好令佢失望。」

第一任老婆
1871年冬天嘅某一日，有人向湯馬士·愛迪生提親，於是湯馬士·愛迪生去到瑪莉．史特威爾（Mary Stilwell）嘅屋企作第一次見面（相親），兩個人一直唔出聲，瑪莉嘅屋企人就好擔心，忽然湯馬士·愛迪生話大家都冇問題，可以即刻結婚，原來佢哋一直用湯馬士密碼溝通；終於喺同年嘅聖誕節當日（1871年12月25號），湯馬士·愛迪生同當時只有十六歲嘅瑪莉成為咗夫婦，後來生咗三個仔女，其中兩個嘅名重加入咗密碼用嘅「點」同「橫」；佢哋分別係：
瑪莉安．托特（點）．艾斯泰莉．愛迪生（Marion Dot Estelle Edison，1873–1965）
湯馬士．戴殊（橫）．艾爾巴．小愛迪生（Thomas Dash Alva Edison, Jr，1876–1935）
威廉．賴斯利．愛迪生（William Leslie Edison，1878–1937）
不過湯馬士·愛迪生因為十分投入發明同埋研究，所以好多時都唔可以陪伴啲屋企人，令到瑪莉經常抑鬱。瑪莉．湯馬士·愛迪生夫人喺1884年8月9號與世長辭，當時湯馬士·愛迪生三十七歲。

第一間研究所
1876年，湯馬士·愛迪生喺新澤西州（New Jersey）嘅文盧柏加（Menlo Park）開設文盧柏加研究所（Menlo Park Laboratory）；佢當呢度係佢屋企一樣，經常埋頭喺研究所做實驗搞發明，亦都因為咁，當時好多嘅發明品或者改良品都係喺呢度出品。

電話發明爭奪戰
研究所開始冇幾耐之後，有人發表「識講嘢嘅電報機」，即係電話嘅雛型；有一間電信公司邀請湯馬士·愛迪生加入電話發明嘅行列，後來佢同另一個電氣發明家貝爾（Alexander Graham Bell）差唔多同一時間發表用電磁振動原理嘅電話，不過喺競爭之下，最後俾貝爾攞咗電話嘅發明權。

留聲機
留聲機
29歲嘅湯馬士·愛迪生
湯馬士·愛迪生唔介意失去咗電話嘅發明專利權，佢即刻着手搞下一個項目：「可以紀錄電話聲音喺紙帶上面嘅機器」。因為佢自己嘅耳仔有嚴重嘅聽覺問題，佢知道點樣可以令到細微嘅聲音得到最大嘅傳播，於是佢嘗試將好細小嘅針加入電話入面嘅振動板，希望將好細嘅聲音都紀錄得到，點知靈機一觸，俾佢諗到另一個設計。
＜留聲機藍圖＞　同＜聽留聲機講嘢嘅人＞
1877年八月嘅某一日，佢將一幅草圖交畀助手去進行初模生產，而係1877年12月6號，湯馬士·愛迪生喺報紙上發表留聲唱機嘅誕生。佢嘅原理主要喺紀錄嘅唱片部份，用法係一邊搞動搖杆，一邊向住收音口發聲，等振動板振動支針喺錫、鉑等嘅物料上面刻上聲音，然後再轉動支針去讀返啲刻紋，就可以聽返先前錄低嘅嘢，而第一隻俾留聲機錄低嘅就係耳熟能詳嘅經典兒歌：《瑪莉有隻小綿羊》（Mary had a little lamb）。當呢一個發明誕生之後，湯馬士·愛迪生就被譽為係「文盧柏加嘅魔術師」；當時湯馬士·愛迪生廿九歲。

電燈
自從1801年，一個叫大衛嘅英國科學家發現用電流通過白金發光嘅現象之後，於是就有好多人開始研究電燈，但一直成效唔大。
1879年，湯馬士·愛迪生亦都着手參與電燈嘅發明，重承諾用六個禮拜時間去完成呢個「黑暗中嘅太陽」；當時普遍嘅人都只係用煤氣燈、手提油燈或者孤光燈嚟照明。
湯馬士·愛迪生將處理過嘅細絲連喺玻璃球入面嘅兩極線之上，再進行抽真空，但係通電之後所發光嘅效果維持唔到好耐，條細絲會因為加電壓或者抵受唔住高溫而燒斷；之後佢用咗過千種嘅材料加工嚟做燈膽入面燃燒嘅細絲，就連頭髮鬍鬚都用過，期間都諗過用白金嚟做材料，但因為考慮到成本問題，佢明白如果太貴嘅話根本唔會普及，只會淪為實驗嘅玩具，於是實驗一路都冇乜進展，瀕臨放棄邊緣……。喺佢對外公佈限期前嘅冇幾耐，湯馬士·愛迪生喺沉思之中忽然俾佢見到之前用剩嘅綿線材料，於是靈機一觸，將炭混入去綿線度，再經焗處理做成炭絲，作為發熱發光嘅燈絲。
湯馬士·愛迪生第一個公開展示嘅電燈膽
1879年10月21號，當期時已經有新聞記者喺研究所門外守住等消息，而湯馬士·愛迪生亦信心十足咁招開咗即時嘅小型記者招待會。一大班人圍喺實驗室入面議論紛紛，湯馬士·愛迪生叫咗一聲通電之後，用加工綿線做炭絲嘅電燈膽足足長照咗四十個鐘頭，燈光重比起一貫用開嘅所有照明工具光好多倍；呢個時候開始，電燈就正式取代咗孤光燈，成為日常嘅照明工具。
不過湯馬士·愛迪生仍然唔滿足，於是繼續搵材料嚟研究點樣改善延長燈絲嘅燃燒時間，最後俾佢發現，用竹片混合煤炭粒同瀝青加工嚟做燈絲；1880年，湯馬士·愛迪生終於發表可以維持一千兩百幾個鐘頭嘅電燈膽，比起用綿線加工嘅燈膽價錢更平，而且更耐用。佢為咗可以同時間可以用上好多好多個燈膽，湯馬士·愛迪生重着手研究發電機、插頭、開關系統同埋灰士（保險絲）嘅發明。1881年，湯馬士·愛迪生舉行亮燈大會，將好多組嘅燈膽一齊開着，呢單新聞即時轟動全世界，同年重喺巴黎博覽會上面得到第一個國際獎項。當時湯馬士·愛迪生三十四歲。

第二任老婆
喺第一任老婆瑪莉死後兩年，即係1886年嘅2月24號，三十九歲嘅湯馬士·愛迪生再同另一個當年得十九歲嘅女仔緬娜 米勒（Mina Miller）結婚，同樣地亦都生咗三個仔女，分別係：
瑪特連妮（Madeleine Edison，1888–1979）
查理斯（Charles Edison，1890–1969）
迪奧多（Theodore Edison，1898–1992）
緬娜湯馬士·愛迪生夫人喺1947年8月24號離世。第二仔查理斯喺湯馬士·愛迪生死後承繼咗湯馬士·愛迪生嘅公司，亦曾經成為新澤西州嘅參議員。

更多嘅發明同研究
1880年，湯馬士·愛迪生首次喺美國製造電氣火車頭。1881年，湯馬士·愛迪生搬到去紐約繼續研究，重喺屋企嘅樓上開設學校嚟教電氣技術。而喺1882年，湯馬士·愛迪生喺紐約開設咗第一個發電站。重有新嘅無線電機、研究改良相片嘅技術……等等。
湯馬士·愛迪生檢查緊冇聲電影。
湯馬士·愛迪生同佢嘅有聲電影。
喺1883年，佢喺西奧連治（West Orange）開設臨時研究所，到咗1884年就將文盧柏加研究所關閉，一直到1887年將西奧連治研究所大肆擴建，呢個時候先算係正式成立，並保留到而家。
1889年，四十二歲嘅湯馬士·愛迪生發明咗「會郁嘅相片」－－冇聲嘅放映機。1891年發明「湯馬士·愛迪生選礦法」，着手經營鐵礦，但係做咗八年終於失敗。跟住又着手搞水泥工業。1909年發明咗第一嚿鹼性電池，而據聞呢個項目嘅實驗足足做咗五萬次以上。到到1910年就發明咗圓盤唱片，跟住喺1912年，佢將唱機同冇聲影畫結合，變成有聲有畫嘅有聲放映機（即係今日嘅電影），再次震動全世界。

晚年
跟住嘅湯馬士·愛迪生仍然繼續研究同發明，包括喺雜草裏面提煉橡膠嘅技術……等。
1929年，全世界為燈膽發明舉行盛大嘅白光燈膽發明五十週年紀念大會；而喺美國，除咗當時嘅總統胡佛（Herbert Hoover）出席咗呢個超過五百人嘅盛典之外，就連首位獲得諾貝爾獎嘅女性得主居禮夫人（Maria Skłodowska-Curie）都有嚟道賀燈膽嘅發明家湯馬士·愛迪生。呢個盛會入面，湯馬士·愛迪生喺致辭嘅時候因為有少少唔舒服，忽然頂唔順半跌半坐咁坐返落張櫈度。
兩年之後，即係1931年10月18號，湯馬士·愛迪生喺美國新澤西州西奧連治嘅屋企安祥咁與世長辭，享年八十四歲。當晚，全美國嘅家家戶戶都熄晒啲唔需要用嘅燈嚟悼念呢個偉大嘅發明家，而自由神像嘅火炬亦都喺呢一晚暫時熄滅。
計返湯馬士·愛迪生一生裏面所發明同埋經佢改良嘅物品總數加埋多達二千幾件，公認為一代嘅「發明之王」，而佢留低嘅成功秘訣就係：「百份之一嘅靈感，百份之九十九嘅努力！」。

生平小插曲
湯馬士·愛迪生被世人譽為偉大嘅「發明之王」，佢嘅一生對人類貢獻良多，但係佢為人風趣幽默，所以喺其中嘅過程入面都發生唔少得意嘅小事同埋精警嘅語錄，喺呢度就分享幾則佢嘅人生小插曲。

「舊大褸」
湯馬士·愛迪生由加拿大走佬返咗美國嘅頭嗰段時間，喺紐約做緊散工電報員同埋散工電氣技師；有一次佢喺街度撞見個朋友，朋友見佢件大褸舊舊地，就話佢：「你件褸咁寒酸好心就買過件新啲啦！」，湯馬士·愛迪生就答：「有乜所謂？呢度都冇人識我。」
到咗佢成為發明家之後，有一日又遇見呢個朋友，朋友重見佢着緊當日件舊大褸，就問佢：「你而家都出咗名啦，重着住呢件咁舊嘅大褸？」，湯馬士·愛迪生又答：「有乜所謂？呢度人人都識我。」

「可以閂制嘅機」
發明咗留聲機冇幾耐，有一次喺一個場合度，一個高調嘅女人走埋嚟想擦湯馬士·愛迪生鞋，就問湯馬士·愛迪生：「我親愛嘅湯馬士·愛迪生先生，乜你真係第一個發明識講嘢機器嘅人咩？」
湯馬士·愛迪生笑笑口望望週圍等緊佢答嘅人，就話：「第一件會講嘢嘅器材，係上帝喺伊甸園用阿當嘅肋骨整成嘅（即夏娃），但係我所發明嘅就可以令佢閂制。」
在場嘅人即刻遮住個咀偷笑，而個女人眨吓眼就唔見咗人。

「唔聽好過」
湯馬士·愛迪生因為細個嘅意外令到佢聽覺有嚴重問題；有次佢喺一次晚宴入面見到又聾又盲嘅海倫．凱勒（Helen Adams Keller），就同佢表示：「聽唔到嘢都好嘅，起碼唔會有咁多噪音，諗嘢都清晰啲集中啲。」
海倫．凱勒就回應：「如果我好似你咁係一個咁叻嘅發明家，我就會發明幫聾人聽到嘢嘅儀器。」
湯馬士·愛迪生：「乜你咁認為咩？我就唔會搞呢啲咁無聊嘅發明，因為人類講嘅嘢好多都無無謂謂，聽又得，不過唔聽好過。」

「上帝也分神」
費城起咗一坐新教堂，成班牧師就為咗使唔使加支避雷針喺度開會爭論，因為有啲認為上帝係會眷顧呢間教堂唔會俾雷劈，最後佢哋就派咗個代表去請教湯馬士·愛迪生，問吓個可行性。
湯馬士·愛迪生聽到之後就微笑咁話：「梗係要裝，上帝都會有神不守舍嘅時候嘅。」

「時間、時間」
話說當湯馬士·愛迪生做緊電燈膽實驗嘅時候，佢將一個未上電線底座同燈絲嘅空心玻璃罩交畀佢助手，叫佢量吓呢個玻璃罩嘅容量，跟住又繼續整自己嘢；
過咗一段時間，湯馬士·愛迪生擰轉頭重見佢助手用軟尺量緊個罩嘅周長、直徑嘅嘢，係咁喺張檯度計算式，於是慨嘆咁話：「時間、時間，點解咁簡單嘅嘢要搞咁耐？」，跟住走埋去將個空心玻璃罩嘅開口放喺水喉下面灌水，滿咗水就同個助手講：「將呢啲水倒入個量杯度然後講個容量畀我知！」，話咁快轉個頭，助手即刻就畀咗個容量數字佢。
佢一邊繼續實驗，一邊同個助手講：「你睇！咁簡單，最少嘅時間就搵到最準確嘅答案，點解你諗唔到呢？」，個助手即刻面都紅晒。
跟住佢就自言自語咁話：「人生實在太短暫，太短暫啦！但係要做嘅嘢就實在太多，唔識得慳時間點做得晒…」